MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

Baineann an togra seo leis an gcinneadh a údaraíonn idirbheartaí an Aontais (sa chás seo: an Coimisiún) chun leasuithe ar an gComhaontú maidir le Comhar faoi Dhéileáil le Truailliú na Mara Thuaidh ag Ola agus ag Substaintí Dochracha Eile (Comhaontú Bonn) a chur i gcrích, thar ceann an Aontais, maidir le leathnú raon feidhme ábhartha agus tíreolaíoch chur i bhfeidhm an Chomhaontaithe chun comhar a fheabhsú maidir le faireachas i leith cheanglais Iarscríbhinn VI a ghabhann le Coinbhinsiún MARPOL (“leasú MARPOL”) agus i bhfianaise aontachas Ríocht na Spáinne leis an gComhaontú (“leasú na Spáinne”).

1.1An Comhaontú maidir le Comhar faoi Dhéileáil le Truailliú na Mara Thuaidh ag Ola agus ag Substaintí Dochracha Eile (“Comhaontú Bonn”)

Is é is aidhm do Chomhaontú Bonn truailliú i Limistéar na Mara Thuaidh a chomhrac agus limistéir chósta a chosaint ar thubaistí muirí agus truailliú ainsealach ó longa agus suiteálacha amach ón gcósta. Tá an tAontas Eorpach (“Comhphobal Eacnamaíochta na hEorpa” mar a bhí ag an am) ina Pháirtí Conarthach sa Chomhaontú. Tá na Stáit de chuid na Mara Thuaidh atá san Aontas Eorpach mar aon leis an Iorua ina bPáirtithe Conarthacha sa Chomhaontú freisin.

Déantar iarracht leis an gComhaontú comhar gníomhach agus cúnamh frithpháirteach a chur chun cinn idir Stáit chósta agus an tAontas Eorpach chun truailliú na Mara Thuaidh ag ola agus substaintí díobhálacha eile a chomhrac d’fhonn an comhshaol muirí agus leasanna na Stát cósta a chosaint. Chuige sin, foráiltear leis an gComhaontú go ndéanfaidh na Páirtithe Conarthacha faireachán mar chúnamh le truailliú a bhrath agus a chomhrac agus chun sáruithe ar rialacháin frith‑thruaillithe a chosc. Tá an Mhuir Thuaidh roinnte ina gcriosanna difriúla ina bhfuil an fhreagracht as faireachán agus measúnú eachtraí sannta do Pháirtithe Conarthacha. Éilítear ar Pháirtithe Conarthacha aon Pháirtí Conarthach eile lena mbaineann a chur ar an eolas a luaithe a thuigeann sé go bhfuil ola nó substaintí díobhálacha i láthair ar dóchúil go mbeidís ina mbagairt thromchúiseach ar an gcósta nó leasanna gaolmhara aon Pháirtí Chonarthaigh eile. D’fhéadfadh cúnamh a bheith ag teastáil ó Pháirtithe Conarthacha le déileáil le truailliú ar an bhfarraige nó ar a gcóstaí, agus sa chás sin éilítear ar na Páirtithe Conarthacha a n-iarrtar orthu cúnamh a thabhairt a n-iarrachtaí is fearr a dhéanamh chun pé cúnamh atá ar a gcumas a thabhairt.

Chuir Comhphobal Eacnamaíochta na hEorpa Comhaontú Bonn i gcrích trí Chinneadh 84/358/CEE ón gComhairle. Leasaíodh Comhaontú Bonn in 1989. Tháinig na leasuithe sin i bhfeidhm an 1 Aibreán 1994. Cheadaigh Comhphobal Eacnamaíochta na hEorpa na leasuithe sin trí Chinneadh 93/540/CEE ón gComhairle.

De bhun Airteagal 16 de Chomhaontú Bonn, tá togra ó Pháirtí Conarthach i gcomhair leasú ar Chomhaontú Bonn nó a Iarscríbhinn le meas ag cruinniú de chuid na bPáirtithe Conarthacha. Tar éis an togra a ghlacadh le vóta d’aon ghuth, tá an leasú le cur in iúl ag an Rialtas Taisclainne do na Páirtithe Conarthacha. Tá leasuithe den sórt sin le teacht i bhfeidhm an chéad lá den dara mí tar éis an dáta a fhaigheann an Rialtas Taisclainne fógraí formheasa ó gach Páirtí Conarthach.

Is é Rialtas Phoblacht Chónaidhme na Gearmáine Rialtas Taisclainne Chomhaontú Bonn (Airteagal 18(3) de Chomhaontú Bonn).

De bhun Airteagal 20 de Chomhaontú Bonn, féadfaidh na Páirtithe Conarthacha i gComhaontú Bonn cuireadh d’aon ghuth a thabhairt d’aon Stát cósta eile i limistéar an Atlantaigh Thoir Thuaidh chun aontú do Chomhaontú Bonn. Sa chás sin, tá Airteagal 2 de Chomhaontú Bonn agus a Iarscríbhinn le leasú de réir mar is cuí agus beidh éifeacht ag an leasú nuair a thiocfaidh an Comhaontú seo i bhfeidhm i gcás Stát an aontaithe.

An 7 Deireadh Fómhair 2019, ghlac an Chomhairle Cinneadh a d’údaraigh an Coimisiún le caibidlíocht a dhéanamh, thar ceann an Aontais, ar leasú faoi Airteagal 16 de Chomhaontú Bonn chun raon feidhme chur i bhfeidhm an Chomhaontaithe a shíneadh chun comhar a fheabhsú maidir le faireachas i ndáil le ceanglais Iarscríbhinn VI a ghabhann le Coinbhinsiún MARPOL, chomh maith leis an síneadh faoi Airteagal 20 den Chomhaontú le Ríocht na Spáinne.

D’aontaigh na Páirtithe Conarthacha i gComhaontú Bonn, i rith a gcéad chruinnithe an 9–11 Deireadh Fómhair 2019, na leasuithe sin d’aon ghuth. Cuirtear na leasuithe faoi bhráid an Aontais anois lena gcur i gcrích. Anuas air sin, caithfidh Ríocht na Spáinne an síneadh faoi Airteagal 20 den Chomhaontú le Comhaontú Bonn a dhaingniú chuig a chrios freagrachta.

1.2Na leasuithe ar Chomhaontú Bonn

1.2.1 “Leasú MARPOL” – lena leasaítear raon feidhme substaintiúil an Chomhaontaithe

Tá sé mar aidhm ag an leasú comhar agus comhordú a fheabhsú idir na Páirtithe Conarthacha chun astaíochtaí aeir neamhdhleathacha arb í an loingseoireacht is cúis leo a chomhrac d’fhonn teorainn a chur leis na hiarmhairtí diúltacha do shláinte an duine, don bhithéagsúlacht agus don chomhshaol muirí ar fad is toradh ar dhóchán breoslaí muirí ina bhfuil ardchion sulfair nó nítrigine. Tá sé beartaithe ag na Páirtithe Conarthacha an méid thuasluaite a bhaint amach trí fhorálacha éagsúla Chomhaontú Bonn (Airteagail 1, 5, 6 agus 15 de, chomh maith le teideal an Chomhaontaithe agus an brollach atá leis) a leasú le go leathnófaí a raon feidhme chuig truailliú aeir ó longa mar a rialaítear faoi Iarscríbhinn VI a ghabhann le Coinbhinsiún MARPOL.

1.2.2 “Leasú na Spáinne” – lena leasaítear raon feidhme tíreolaíoch an Chomhaontaithe

Tá cuireadh tugtha ag na Páirtithe Conarthacha freisin do Ríocht na Spáinne chun aontú don Chonradh, trí Airteagal 2 a leasú agus trí theorainn Atlantach limistéar na Mara Thuaidh atá ábhartha chun críche an Chomhaontaithe agus na hIarscríbhinne leis sin a shonrú, fad is a athbhreithnítear teorainneacha na gcriosanna éagsúla faireachais chun críche Airteagal 6 den Chomhaontú. Níos sonraithe fós, tá cinneadh déanta maidir le sainiú nua ar an limistéar athbhreithnithe a chumhdaíonn an Comhaontú. Ghlac an Fhrainc le tabhairt isteach chrios freagrachta nua na Fraince atá tadhlach le crios comhfhreagrachta na Fraince agus na Ríochta Aontaithe. Cumhdaíonn sé an limistéar idir crios comhfhreagrachta na Fraince agus na Ríochta Aontaithe agus crios freagrachta nua na Spáinne d’fhonn aon bhearnaí idir seanteorainn Chomhaontú Bonn agus crios freagrachta nua na Spáinne a dhúnadh.